Bina Mfandifuna Masuku, die meester van die hooggeregshof in Mpumalanga, is deur die departement van justisie en korrektiewe dienste afgedank.

Volgens Chrispin Phiri, woordvoerder van die departement, is Masuku (44) met effek van 8 November afgedank na ŉ dissiplinêre proses waartydens sy op aanklagte van wangedrag tereggestaan het.

Die aankondiging van die departement kom nadat Masuku Donderdag na ŉ maande lange ondersoek deur die Valke in hegtenis geneem is op aanklagte van bedrog, korrupsie, geldwassery en oortreding van die Immigrasiewet.

Ronald Lamola, minister van justisie en korrektiewe dienste, het in reaksie op Masuku se inhegtenisneming gesê dit is ontstellend dat ŉ persoon in die amp van die meester van die hooggeregshof in hegtenis geneem is weens ernstige aantygings van bedrog vir selfverryking.

“Ons verwag dat amptenare met omsigtigheid en onpartydigheid moet optree wanneer hulle met die boedels van oorledenes werk en begunstigdes hulle nader om toegang tot hul voordele te kry.

“Wanneer ons amptenare kies om korrup te wees in die uitvoer van hul mandaat, sal ons nie huiwer om hulle vir sulke optrede te straf nie.”

Masuku se kêrel, Elvis Kgosiemang (35), is Vrydag in hegtenis geneem. Die twee het Maandag weer in die Nelspruit-landdroshof verskyn en die saak is tot vandag uitgestel wanneer hulle na verwagting om borgtog sal aansoek doen.

Masuku het glo eise na Kgosiemang, wat homself as ŉ prokureur voorgedoen het, gestuur. Van die eisers het nooit hul geld ontvang nie aangesien Masuku en Kgosiemang dit glo vir hulself gehou het. Volgens kapt. Dineo Sekgotodi, woordvoerder van die Valke, is reeds vasgestel dat minstens R1,7 miljoen by agt verskillende gesinne gesteel is.

Verdere ondersoek het ook aan die lig gebring dat Kgosiemang nie ŉ prokureur is nie en dat Masuku nie ŉ Suid-Afrikaanse burger is nie.